Timerna III Amud yirden akk teglest. Taglest: nxeddem-it s teclemt-nni n nnaɛma ad tt-neftel d taglest mi tewwa ad neftar akk s tlawin s tina ma d seksu i yergazen. Zik ulac anda ara neǧmeɛ leḥwal ur yelli ubifi, Ur telli texzant, Ur yelli………… D adekkan daxel n wexxam, Lkanun, Taṭiṭuct n weḥbus anda ara teǧǧeḍ aḥbus. Aḥbus d wagi i d-ittaken zzit. Zik ulac afṛijidir njemmaɛ di tkufit ama d irden ama d nnaɛma ama d iniɣman ama…………. Ma d zzit neǧǧaǧa-t deg ucbali nettɛemmir-it-id ɣer tgamilt neɣ tiɣwasin-nni n zzit, Neɣ mi ara ad d-awiḍ azemmur teẓḍeḍ-t ad yars di teccuyt nnig lkanun, Neɣ aḥellab akken ad d-ḥmuḍ azemmur-nni ad yefsi d zzit. Ma d win n ucbayli yeččur zeddig wina ad d-yaǧew. Aman neǧǧaǧa-ten deg usagem nesmarayi-ten ɣer ubuqal n wakal akken ad nessew, Abuḍ-nni n ubuqal nxeddem-as lkaɣeḍ neɣ muc ad ɣlin ɣer-s yizzan, iɣi nessenduy-it di tbeqluǧt, zik-nni ulac s waṭas iɣi. Di yennayer mi ara ad d-yaweḍ junbi mayella tesɛiḍ aqcic ilaq ad d-mesleḍ afḍiṛ ad t-farqeḍ i taddert, di yennayer daɣen ma yella tesɛiḍ aqcic leɛmeṛ iṣeṭṭel ilaq ad as-tmesleḍ tacekkart n wewren d afḍiṛ ad t-farqeḍ akk i wedrum ad d-rnuḍ xemsa n yeblaṭuyen n tmellalin kull axxam ad as-tefkeḍ tlata n tmellalin ad as-ternuḍ afḍir ad yarwi mnaṣef di seksu-nni ad tdehneḍ s zzit ad d-ɛemreḍ ad as-teṛnuḍ snat n tefḍirin sufella n tḍebsit-nni. Deg wussan nniḍen kullec nessewway-it s smid. Afḍir-agi kunwi teqqarem-as aḥeddur . Di tmeɣriwin nesewway seksu n yirden ad ččen akk lɣaci, mi ara tili tmeṭṭut d timnifrit zik-nni as-tesewweḍ aḍebsi n tmellalin, ad d-qluḍ tassemt n tegẓẓelt di lmeqli as-teččareḍ taḍebsit-nni, ma tura astawiḍ akaju n wefḍir neɣ akken id as-teqqarem aḥeddur, akaju n lesfenǧ, akaju n lḥelwa, asternuḍ igarwajen, tameccact, tameccact n wezger kunwi teqqarem-as taqeṣbuṭ. Di lmulud ad nessew lesfenǧ, ad nemsel afḍir, lemsemmen ad necɛel akk tiftilin ad neqqen akk lḥenni.